Gyász: meghalt a brazilok 39-szeres válogatott kapusa - NSO
Minden más foci brazil fociWaldir Peresgyász
nemzetisport.hu 2017.07.24 13:43 Frissítve: 2017.07.25 01:03
Gyász: meghalt a brazilok 39-szeres válogatott kapusa
66 éves korában szívroham következtében meghalt Waldir Peres, a brazil futballválogatott egykori kapusa, aki három vébén járt, az 1982-es tornán öt mérkőzésen védett is.
Waldir Peres szívrohamban hunyt el (Fotó: Marca)
Vasárnap egy családi ebéd alatt összeesett, és szívrohamban meghalt a brazil labdarúgó-válogatott korábbi kapusa, Waldir Peres.
A 66 éves sportember 1973 és 1984 között a Sao Paulo játékosa volt, a klubbal 1977-ben bajnok lett, 1975-ben, 1980-ban és 1981-ben pedig a Paulistát, a Sao Pauló-i állami bajnokságot nyerte meg. Utóbbi még összejött neki 1988-ban a Corinthiansszal is, a pályafutását végül a Ponte Pretában fejezte be 1989-ben.
A válogatottban összesen 39 mérkőzésen lépett pályára, tagja volt az 1974-es és 1978-as vb-keretnek is, de csupán az 1982-es, spanyolországi világbajnokság során jutott főszerephez. A bemutatkozása emlékezetesre sikeredett, hiszen kapitális potyagólt kapott a szovjetektől, de végül a csapat 2–1-re fordított.
Skócia 4–1-es, Új-Zéland 4–0-s, majd a középdöntőben Argentína 3–1-es legyőzését követően azonban Brazília 3–2-re kikapott az olaszoktól, így nem jutott elődöntőbe.
A világbajnoki keretből ő a második játékos, aki távozott az élők sorából, 2011 decemberében Sócrates hunyt el.